Sowat R36 miljoen vrugteloos op nuwe Vrystaatse Wetgewergebou
Volgens erkenning van 'n woordvoerder van die Vrystaatse Dept. van Openbare Werke en Infrastruktuur is reeds sowat R36 miljoen vrugteloos gespandeer om die ou Ramkraaltronkgebou in Batho, Bloemfontein voor te berei vir omskepping in 'n nuwe gebou vir die Vrystaatse Wetgewer. Verbeteringe op die perseel is gevandaliseer, terwyl miljoene tevergeefs op konsultante en beplanners bestee is. Volgens die woordvoerder moet honderde miljoene rand nog deur die Vrystaatse regering bekom word om die nuwe gebou tot stand te bring. Hy weerlê gerugte onder regerings- en sakelui dat die uitgawes tot nou reeds meer as R150 miljoen beloop. Die provinsiale regering werk nou saam met verskeie vennote om geld vir die bouery bymekaar te maak. Dié besluit om die gebou by Ramkraal te bou, staan steeds, aldus die woordvoerder.
Harde woorde van SARK vir Zuma
Die SA Raad van kerke (SARK) het 'n verslag van hul eie oor staatskaping vrygestel, wat grootliks dieselfde lyn volg as die verslag van die voormalige OB Thuli Madonsela verlede jaar. By die bekendstellingsgeleentheid in Soweto het die sekretaris-generaal van die SARK, biskop Malusi Mpumlwana, o.m. gesê (in Afrikaans vertaal): Ons het nou vasgestel dit wat na chaos en onstabiliteit in ons regering lyk, is eintlik 'n sistemiese ontwerp van waansin wat ons regeringsomgewing siek maak – 'n chaotiese ontwerp. Ons doen 'n beroep op die ANC as die regerende party om selfondersoek in te stel en dié maner van regeer stop te sit voordat dit te laat is. In die versigtige ontleding van ons verslag word tendense uitgelig van onvanpaste beheer oor staatstelsels deur 'n magselite wat draai om die president wat die staat se bates stelselmatig opsuig."
Reuse Christen-kerk in China gebou
'n Protestants-Christelike kerk met 'n 80 m hoë toring is pas in Changsha, China voltooi, ironies genoeg die stad waar Mao Zedong in die dertigerjare sy Kommunistiese veldtog begin het en waar later Christen-kerke feitlik uitgewis is. In onlangse jare het Protestants-Christelike kerke egter weer begin floreer en is tans 'n golf van Christelike bekerings besig om deur China te spoel. Die kerk in Changsha is twee keer so hoog as die grootste standbeeld vir Mao in China, wat slegs enkele kilometer vanaf die kerk staan.
Die Vereniging van Regslui vir Afrikaans (VRA) het 'n veldtog van stapel gestuur om te veg vir die gebruik van Afrikaans en al die ander inheemse tale in howe ten einde te voorkom dat slegs Engels gebruik word. Dit volg na die onlangse kennisgewing van regter-president Hlope aan die Kaapse Balieraad dat alle howe in die Wes-Kaap met onmiddellike effek slegs Engels as taal van rekord moet gebruik. Dit blyk daar was geen konsultasie met belanghebbende regslui soos die VRA nie en ook nie met die Afrikaanse gemeenskap nie. In effek beteken dit dat Afrikaans en die ander inheemse tale deur hierdie tipe besluite heeltemal uit die howe gedwing en word Engels in die kele van die publiek afgedruk. Inmiddels wat slegs die Wes-Kaap betref, verkies 'n groot persentasie advokate by die Kaapse Balie verkies om eerder hul hofstukke in Afrikaans op te stel. Regslui wat die VRA in hul veldtog wil steun, kan die nodige vorm by www.vra.co.za voltooi. Vir meer besonderhede, kontak Tiaan van Dyk, voorsitter van die VRA, by 082 825 8876.
Vlamme oor ANC in Vrystaat
Die vlamme is besig om letterlik uit te slaan oor die ANC in die Vrystaat met sy berugte premier en stoere Zuma-lojalis Ace Magashule, met aanhoudende bloedige betogings by die Glaspaleis in Bloemfontein as hoofsetel van die Mangaung Metro Munisipaliteit en met gewelddadige betogings oor gebrekkige of geen munisipale dienslewering op talle Vrystaatse dorpe. Te Frankfort het die Mafube Plaaslike Munisipaliteit, wat ook die dorpe Cornelia, Villiers en Tweeling bedien, platgeval en is die kantore gesluit. Daar is nie meer geld vir salarisse vir amptenare of vir dienslewering nie. Te Cornelia is die ANC kantore afgebrand. Die Masilonyana Plaaslike Munisipaliteit met hoofkantoor te Theunissen en wat ook Winburg en Brandfort bedien, funksioneer feitlik nie meer nie en word munisipale toerusting op 'n eksekusieveiling verkoop om skulddelging te doen. In feitlik alle ander munisipaliteite in die provinsie lyk die droewige prentjie ongeveer dieselfde, met bv. die Kopanong Plaaslike Munisipaliteit te Trompsburg wat ook die dorpe Gariepdam, Springfontein, Bethulie, Philippolis, Jagersfontein, Fauresmith, Edenburg en Reddersburg bedien, wat so diep in die skuld is by Bloem Water en Eskom dat van die dorpe soms vir tot 'n maand sonder water is. Inmiddels het Thabo Manyoni, uitgeskopte Mangaung-burgemeester, as LP bedank en gesê hy keer terug na die Vrystaat om die ANC sg. te versterk. Dit is bekend dat Manyoni en Magashule nie om dieselfde vuur sit nie.
Volksraad gaan vir kleiner eie grondgebied
In 'n betekenisvolle skuif van siening van grondgebied vir die Boere-Afrikanervolk, sê die Boere-Afrikaner Volksraad in 'n kennisgewing: "Terwyl Suid-Afrika (die erkende swart gebiede uitgesluit) histories aan die witman behoort en geen ander volk 'n aanspraak daarop het nie, toon demografiese feite en projeksies dat blankes binne afsienbare tyd 'n onbenullige minderheid van die SA bevolking sal uitmaak. Menslik gesproke is daar geen manier waarop die blankes weer die politieke mag oor SA kan herwin nie - in elk geval nie vreedsaam nie. Bowendien wiI ons nie weer oor andervolkiges regeer nie. In die teenswoordige omstandighede is terugkeer na die oorspronklike Voortrekkerideaal van 'n eie republiek waar ons onsself onder 'n Christelike grondwet regeer, 'n Iewensnoodsaaklike voorwaarde vir ons voortbestaan as volk. Die alternatief is versweIging deur die swart massa. Wanneer vryheid vir ons volk op dié basis deel word van die praktiese politieke agenda, sal
nuwe grense getrek word om op die vaderlandse bodem wat ons dan vir onsself afbaken, 'n ware tuiste vir ons volk te bied, vry van vreemde oorheersing."
Neerhalend oor Afrikaner-geskiedenis
In 'n brief in Volksblad wys die DA-leier in die Vrystaatse Wetgewer Roy Jankielsohn daarop dat tydens die begrotingsdebat van die Dept. van Sport, Kuns en Kultuur in die Vrystaatse Wetgewer het die ANC-hoofsweep, Neels van Rooyen, spottend verwys na sy geskiedenisklasse op skool oor die Voortrekkers en genoem dat "dit nie reg kan wees nie dat elke dorp nog 'n Voortrekkerstraat en 'n Kerkstraat het." Van Rooyen het ook verwys na Dewetsdorp met die vraag: "...Wie is hierdie De Wet? Hy sit iewers op 'n perd en ons wil nog nie dinge verander nie... Ek kan nie elke keer dat ek deur die Vrystaat ry, herinner word aan my st. 5-geskiedenisboek nie." Jankielsohn lewer dan self die volgende kommentaar: "Onkundige pogings om byvoorbeeld in die Wetgewer 'n bespotting te maak van gnl. De Wet gaan nie bydra tot gesonde debatte nie. Neels van Rooyen moet geskiedenisboeke lees en nie net staatmaak op sy geheue van ou st. 5-skoolhandboeke uit die 1960's nie."
Boere-Afrikaner Volksraad volksvergadering
In 'n mediaverklaring roep die Boere-Afrikaner Volksraad "volksgenote op na 'n belangrike volksvergadering op Saterdag 3 Junie 2017 om 10:00 by die Paardekraal Monument in Krugersdorp. By die geleentheid sal die Volksraad DV verslag lewer oor die uitvoering van sy mandaat en die internasionale gemeenskap se reaksie op die uitnodiging om as bemiddelaar toe te tree tot die Boere-Afrikanervolk se dispuut met die ANC-regering oor die uitvoering van die reg op territoriale selfbeskikking. Die Volksraad het sy mandaat afgehandel en daarmee het sy huidige termyn tot 'n einde gekom. Die volk moet nou besluit hoe verder opgetree moet word om uitvoering van ons onbetwisbare reg op selfbeskikking te verkry." Meer besonderhede by www.volksraad.co.za of tel. (012) 802 4285.